b'\n_START_ARTICLE_\nH\xc5\xbd serija 2041\n_START_SECTION_\nJugoslavenske \xc5\xbeeljeznice\n_START_PARAGRAPH_\nGodine 1955. Zajednica jugoslavenskih \xc5\xbeeljeznica (ZJ\xc5\xbd) donosi odluku o osuvremenjivanju voznog parka dizelskim vu\xc4\x8dnim vozilima. Od travnja do kolovoza iste godine odra\xc4\x91en je niz probnih vo\xc5\xbenji s lokomotivama njema\xc4\x8dkih i \xc5\xa1vedskih proizvo\xc4\x91a\xc4\x8da. Iako su lokomotive na probama dokazale velike prednosti u usporedbi s parnim lokomotivama, nijedna od njih nije odgovarala potrebama Jugoslavenskih \xc5\xbeeljeznica. Godine 1956. isprobana je dizelsko-elektri\xc4\x8dna lokomotiva tipa Bo\'Bo\' francuskog proizvo\xc4\x91a\xc4\x8da Brissonneau et Lotz, koja je zadovoljila zadane zahtjeve te je 1961. u pogonima \xc4\x90ure \xc4\x90akovi\xc4\x87a u Slavonskom Brodu zapo\xc4\x8deta proizvodnja prve doma\xc4\x87e serije dizelskih lokomotiva, uz suradnju tvrtke Brissonneau et Lotz kao nositelja licence i dobavlja\xc4\x8da opreme._NEWLINE_Lokomotive serije J\xc5\xbd 642 izra\xc4\x91ene su na osnovi \xc4\x8detveroosovinske dizelsko-elektri\xc4\x8dne lokomotive serije 040 DE (kasnije BB 63000) koju je tvrtka Brissoneau et Lotz iz Nantesa izgradila za potrebe Francuskih \xc5\xbeeljeznica. Proizvodnja serije 040 DE zapo\xc4\x8dela je jo\xc5\xa1 1953. godine, a do 1964. izgra\xc4\x91eno je ukupno 250 jedinica, koje su prete\xc5\xbeito kori\xc5\xa1tene za kolodvorsko manevriranje te vu\xc4\x8du lokalnih putni\xc4\x8dkih i mje\xc5\xa1ovitih teretnih vlakova. Lokomotive osnovne izvedbe, proizvedene u Francuskoj, tako\xc4\x91er su isporu\xc4\x8divane u \xc4\x8cile, Kubu, Luksemburg i \xc5\xa0panjolsku. Osim u Jugoslaviji, lokomotive serije 040 DE gra\xc4\x91ene su i u Portugalu, gdje je tvrtka Soreframe proizvela 25 jedinica, koje su isporu\xc4\x8dene Portugalskim \xc5\xbeeljeznicama._NEWLINE_Izme\xc4\x91u 1961. i 1972. u pogonima \xc4\x90ure \xc4\x90akovi\xc4\x87a u Slavonskom Brodu proizvedeno je ukupno 104 dizelsko-elektri\xc4\x8dnih lokomotiva serije J\xc5\xbd 642. Prva lokomotiva isporu\xc4\x8dena je \xc5\xbdTP-u Skopje u lipnju 1961. godine. \xc5\xbdTP-u Zagreb dodijeljene su 33 lokomotive proizvedene izme\xc4\x91u 1962. i 1965. Od toga je sedam lokomotiva bilo podserije 642.0, istovjetne francuskoj ina\xc4\x8dici lokomotive serije 040 DE, dok je preostalih 26 lokomotiva u posjedu \xc5\xbdTP-a Zagreb bilo podserije 642.1, koja ozna\xc4\x8dava modificiranu izvedbu osnovne lokomotive s rekonstruiranom upravlja\xc4\x8dnicom te ugra\xc4\x91enim generatorom za paru. Preostalih 71 lokomotiva isporu\xc4\x8deno je izme\xc4\x91u 1961. i 1972. pojedinim podru\xc5\xbenicama Jugoslavenskih \xc5\xbeeljeznica. U posjedu \xc5\xbdTP-a Beograd nalazilo se 30 lokomotiva, \xc5\xbdG-u Ljubljana dodijeljena je 21 lokomotiva, dok su \xc5\xbdTP Sarajevo i \xc5\xbdTP Skopje raspolagali s po 10 lokomotiva serije J\xc5\xbd 642._NEWLINE_Prve lokomotive serije J\xc5\xbd 642 u posjedu \xc5\xbdTP-a Zagreb u promet su pu\xc5\xa1tene 1962. godine. Lokomotive su izvorno bile namijenjene za te\xc5\xa1ko manevriranje te vu\xc4\x8du brzih, putni\xc4\x8dkih i _NEWLINE_teretnih vlakova na magistralnim \xc5\xbeeljezni\xc4\x8dkim prugama na podru\xc4\x8dju cijele Hrvatske. Nakon isporuke sna\xc5\xbenijih dizelskih lokomotiva serija J\xc5\xbd 661, J\xc5\xbd 663 i J\xc5\xbd 664, lokomotive serije J\xc5\xbd 642 najve\xc4\x87im \xc4\x87e se dijelom koristiti za kolovorsko manevriranje te vu\xc4\x8du vlakova na sporednim prugama. Godine 1988. u slu\xc5\xbebi za vu\xc4\x8du \xc5\xbdTP-a Zagreb izra\xc4\x91eno je idejno rje\xc5\xa1enje remotorizacije dvije lokomotive serije J\xc5\xbd 642, kojom bi se ugra\xc4\x91ena snaga lokomotive s prethodnih 607 kW pove\xc4\x87ala na 750 kW.\n_START_SECTION_\nHrvatske \xc5\xbeeljeznice\n_START_PARAGRAPH_\nHrvatske \xc5\xbeeljeznice naslijedile su od biv\xc5\xa1eg \xc5\xbdTP-a Zagreb ukupno 33 lokomotive serije J\xc5\xbd 642, kojima je dodijeljena broj\xc4\x8dana oznaka H\xc5\xbd 2041. U sije\xc4\x8dnju 1991. lokomotiva broj\xc4\x8dane oznake 642-172 (kasnije 2041 022) upu\xc4\x87ena je u radionicu T\xc5\xbdV Gredelj na remotorizaciju prema predlo\xc5\xbeenom rje\xc5\xa1enju iz 1988. Modernizirana lokomotiva isporu\xc4\x8dena je Hrvatskim \xc5\xbeeljeznicama 1995. godine te je u vozni park uvr\xc5\xa1tena kao nova serija lokomotive, broj\xc4\x8dane oznake 2042 101. Rekonstrukcija nije izvedena u skladu s predlo\xc5\xbeenim rje\xc5\xa1enjem, \xc5\xa1to je za posljedicu imalo smanjenje snage lokomotive pri ve\xc4\x87im brzinama. Nova izvedba lokomotive u svakodnevnoj se eksploataciji pokazala nepouzdanom, a u me\xc4\x91uvremenu je i povu\xc4\x8dena iz aktivne slu\xc5\xbebe.\n_START_SECTION_\nModernizacija u podseriju 2041.1\n_START_PARAGRAPH_\nLokomotive serije H\xc5\xbd 2041, \xc4\x8detrdeset godina nakon \xc5\xa1to su nabavljene, u svim svojim sastavnicama bile su zastarjele te nisu odgovarale suvremenim eksploatacijskim zahtjevima. Zbog nemogu\xc4\x87nosti nabave odgovaraju\xc4\x87ih zamjenskih djelova, redovito odr\xc5\xbeavanje lokomotiva s vremenom je postalo gotovo neizvedivo. Stoga je jedino rje\xc5\xa1enje bila temeljita rekonstrukcija i modernizacija lokomotiva serije H\xc5\xbd 2041, kako bi i dalje zadovoljavale osnovne zahtjeve u pogledu sigurnosti manevriranja i vo\xc5\xbenje, uz prihvatljive tro\xc5\xa1kove rada i redovitog odr\xc5\xbeavanja._NEWLINE_Godine 2009. pet neaktivnih lokomotiva serije H\xc5\xbd 2041 upu\xc4\x87eno je u T\xc5\xbdV Gredelj na rekonstrukciju i remotorizaciju. Prilikom modernizacije, od izvorne lokomotive ostali su sa\xc4\x8duvani samo osnovni okvir, sanduk i okretna postolja, dok su ostale sastavnice u potpunosti ili najve\xc4\x87im dijelom izmijenjene. Zastarjeli dizelski motor izvedbe MGO V-12 zamijenjen je novim agregatom CAT 3805 B snage 745 kW, s elektroni\xc4\x8dkim upravljanjem temeljem ra\xc4\x8dunala. Objedinjavanjem upravljanja dizelskog motora i pomo\xc4\x87nih sustava u jedinstveno su\xc4\x8delje omogu\xc4\x87ena je precizna regulacija rada pojedinih sastavnica, \xc4\x8dime su osigurani optimalni uvjeti rada lokomotive. Primjenom sustava automatskog pokretanja i zaustavljanja dizelskog motora smanjen je broj radnih sati praznog hoda motora, \xc5\xa1to za posljedicu ima manju potro\xc5\xa1nju goriva te du\xc5\xbei radni vijek pogonskog sustava. Ugra\xc4\x91eni predgrija\xc4\x8d osigurava odr\xc5\xbeavanje dizelskog motora na idealnoj radnoj temperaturi, \xc4\x8dime je omogu\xc4\x87eno pokretanje lokomotive u bilo kojem trenutku._NEWLINE_Lokomotivama je nakon rekonstrukcije dodijeljena nova podserija te su u vozni park uvr\xc5\xa1tene pod broj\xc4\x8danim oznakama 2041 101-105. Prvih pet moderniziranih lokomotiva podserije 2041.1 isporu\xc4\x8deno je tada\xc5\xa1njoj H\xc5\xbd Vu\xc4\x8di vlakova 30. rujna 2010._NEWLINE_Nakon uspje\xc5\xa1no provedene modernizacije prvih pet lokomotiva u podseriju 2041.1, u posjedu H\xc5\xbd Vu\xc4\x8de vlakova preostalo je 12 lokomotiva izvorne podserije. Godine 2011. sljede\xc4\x87ih pet lokomotiva podserije 2041.0 upu\xc4\x87eno je u T\xc5\xbdV Gredelj na rekonstrukciju i modernizaciju. Ukinu\xc4\x87em dru\xc5\xa1tva H\xc5\xbd Vu\xc4\x8da vlakova d.o.o. potkraj 2012. godine sve lokomotive serije H\xc5\xbd 2041 dolaze u posjed H\xc5\xbd Carga te se od tada koriste isklju\xc4\x8divo za manevriranje i vu\xc4\x8du teretnih vlakova._NEWLINE_Program modernizacije u podseriju 2041.1 dovr\xc5\xa1en je u krajem srpnja 2014. godine, kad je H\xc5\xbd Cargu isporu\xc4\x8dena posljednja, deseta lokomotiva broj\xc4\x8dane oznake 2041 109. Modernizacijom je eksploatacijski vijek lokomotiva produ\xc5\xbeen za dodatnih 25 do 30 godina, a primjenom novih tehnolo\xc5\xa1kih rje\xc5\xa1enja pove\xc4\x87ana je pouzdanost lokomotive, uz istovremeno smanjenje tro\xc5\xa1kova rada i odr\xc5\xbeavanja. Lokomotive podserije 2041.1 pogodne su za te\xc5\xa1ko manevriranje i vu\xc4\x8du lak\xc5\xa1ih teretnih vlakova, a zahvaljuju\xc4\x87i osovinskom pritisku od 16,5 t i dalje mogu prometovati na sporednim i industrijskim kolosijecima.\n_START_SECTION_\nTehni\xc4\x8dke zna\xc4\x8dajke\n_START_PARAGRAPH_\nLokomotive ove podserije imaju \xc4\x8detiri osovine, pojedina\xc4\x8dni osovinski pogon i osovinski raspored Bo\'Bo\'. Podserija 2041.0 opremljena je \xc4\x8detverotaktnim dizelskim motorom s dvanaest cilindara izvedbe V tipa MGO-V12 ASHR s turbopuhalom, koji ostvaruje snagu od 607 kW. U modernizirane lokomotive podserije 2041.1 ugra\xc4\x91en je \xc4\x8detverotaktni dizelski motor s osam cilindara izvedbe V tipa Caterpillar 3508 B s prednabijanjem, maksimalne kontinuirane snage od 745 kW. Prijenos snage je elektri\xc4\x8dni i sastoji se od glavnog generatora za istosmjernu struju snage 494 kW, pobudnog generatora te \xc4\x8detiri istosmjernih elektrovu\xc4\x8dnih motora snage 123,5 kW, od kojih su po dva smje\xc5\xa1tena u svakom okretnom postolju. Kod lokomotiva podserije 2041.1 podbudni je generator izba\xc4\x8den i zamijenjen ispravlja\xc4\x8dem za izmjeni\xc4\x8dnu struju te pomo\xc4\x87nim alternatorom._NEWLINE_Lokomotive serije H\xc5\xbd 2041 gra\xc4\x91ene su za najve\xc4\x87u voznu brzinu od 80 km/h. Opremljene su ru\xc4\x8dnom i zra\xc4\x8dnom ko\xc4\x8dnicom. Modernizirane lokomotive podserije 2041.1 dodatno su opremljene automatskom protukliznom za\xc5\xa1titom, za\xc5\xa1titom od prekomjernog napona u vu\xc4\x8dnom strujnom krugu te za\xc5\xa1titom od prekora\xc4\x8denja brzine. Do srpnja 2017. godine sve lokomotive serije H\xc5\xbd 2041 opremljene su autostop ure\xc4\x91ajem, kako bi zadovoljavale uvjete za prometovanje na otvorenoj pruzi u skladu sa zakonom o sigurnosti i interoperabilnosti \xc5\xbeeljezni\xc4\x8dkog sustava._NEWLINE_Sanduk lokomotive sastoji se od du\xc5\xbeeg dijela oplate unutar kojeg je smje\xc5\xa1ten motorni prostor, upravlja\xc4\x8dnice te kra\xc4\x87eg, niskog dijela oplate, koji je tvorni\xc4\x8dki odre\xc4\x91en kao prednji kraj lokomotive. Lokomotive serije 2041 opremljene su dvama upravlja\xc4\x8dkim stolovima, \xc4\x8dime je strojovo\xc4\x91i omogu\xc4\x87eno da mijenja svoje upravlja\xc4\x8dko mjesto ovisno o smjeru kretanja vlaka. Glavni upravlja\xc4\x8dki stol okrenut je prema du\xc5\xbeoj strani lokomotive, dok je pomo\xc4\x87ni okrenut prema kra\xc4\x87oj strani lokomotive.\n_START_SECTION_\nVanjski izgled lokomotiva\n_START_PARAGRAPH_\nLokomotive serije 2041 tijekom vi\xc5\xa1e od pet desetlje\xc4\x87a slu\xc5\xbebe do\xc5\xbeivjele su brojne promjene vanjskog izgleda. U po\xc4\x8detku je na lokomotivama primijenjeno standardno bojanje za dizelske lokomotive u posjedu tada\xc5\xa1njih Jugoslavenskih \xc5\xbeeljeznica. Sanduk, krov i okvir lokomotive obojani su u tamnozelenu boju s po jednom zlatnom ukrasnom trakom na gornjem odnosno donjem rubu sanduka. Za razliku od kasnijih serija dizelskih lokomotiva, kod J\xc5\xbd serije 642 natpis "Jugoslavenske \xc5\xbeeljenice" u potpunosti je izostao._NEWLINE_Nakon osnutka Hrvatskih \xc5\xbeeljeznica odre\xc4\x91ena su nova slu\xc5\xbebena bojanja pojedinih serija vu\xc4\x8dnih vozila. Kod dizelskih lokomotiva, sanduk i krov obojani su u tamnoplavu boju, dok su okvir, postolja i odbojnici crni. Po uzoru na ostale serije dizelskih lokomotiva, kod serije H\xc5\xbd 2041 primijenjuje se nova, izmjenjana ina\xc4\x8dica ukrasnih traka, koje su srebrne i svjetloplave boje te prolaze sredinom sanduka. Novo rje\xc5\xa1enje stupa na snagu 1994. te \xc4\x87e u godinama koje slijede biti primijenjeno na sve serije dizelskih lokomotiva u posjedu Hrvatskih \xc5\xbeeljeznica. U slu\xc4\x8daju serije 2041, jedanaest od ukupno 33 lokomotive prebojano je u novo slu\xc5\xbebeno bojanje Hrvatskih \xc5\xbeeljeznica, dok su preostale lokomotive sve do povla\xc4\x8denja iz prometa zadr\xc5\xbeale izvorno tamnozeleno bojanje sa zlatnom ukrasnom trakom. Na lokomotivi 2041 002 primijenjeno je jedinstveno pokusno bojanje, gdje su sanduk i krov obojani u srebrnu boju, dok su ukrasne trake bile plave boje._NEWLINE_Za lokomotive podserije 2041.1, tada\xc5\xa1nja H\xc5\xbd Vu\xc4\x8da vlakova uvodi novo slu\xc5\xbebeno bojanje, koje \xc4\x87e se znatno razlikovati od rje\xc5\xa1enja koje se do tada primijenjivalo na dizelskim lokomotivama. Sanduk i krov obojani su u crvenu boju, dok su okvir, postolja i odbojnici crni. Novo rje\xc5\xa1enje preuzeto je i od strane H\xc5\xbd Carga u \xc4\x8diji posjed lokomotive dolaze krajem 2012. te je primijenjeno je na svih deset rekonstruiranih lokomotiva podserije 2041.1, koje su isporu\xc4\x8dene izme\xc4\x91u 2010. i 2014. godine.\n_START_SECTION_\nStanje i razmje\xc5\xa1taj\n_START_PARAGRAPH_\nTrenutno se u inventarskom parku H\xc5\xbd Carga nalazi \xc5\xa1est lokomotiva podserije 2041.0 te deset lokomotiva podserije 2041.1. Od ukupno 17 lokomotiva serije 2041, jedanaest je u voznom stanju, dok je preostalih \xc5\xa1est lokomotiva (isklju\xc4\x8divo podserije 2041.0) neaktivno te \xc4\x8deka na odluku o popravku ili prodaji._NEWLINE_Dizelsko-elektri\xc4\x8dne lokomotive serije 2041 koriste se za te\xc5\xa1ko manevriranje na ve\xc4\x87im teretnim kolodvorima \xe2\x80\x93 Zagreb Ran\xc5\xbeirni kolodvor, \xc5\xa0krljevo, Kutina, Sisak Caprag te Plo\xc4\x8de \xe2\x80\x93 kao i za vu\xc4\x8du teretnih vlakova na podru\xc4\x8dju cijele Hrvatske.'